کولت. آذ خالق شاعری بختیار واهابزادنین "دئییلمی؟" شعرینی سیزه تقدیم ائدیر.
عؤمور باشدان-باشا، بئشیکدن-قبره
حیات سئوینجی، غمی دئییلمی ؟
اؤلوم بیر عؤمورلوک ایظتیرابلارین-
آغرینین، آجینین جمعی دئییلمی ؟
معنوی دونیایا قالخیب اوجالماق
قانادلی دویغویا قیسمتدیر آنجاق.
بئلیسه، عؤموردن، گوندن کام آلماق
هر کسین آرزوسو، کامی دئییلمی ؟
کئچیر مقاملار دا گونده یوز الدهن
هانسی گیزلی الدیر پوزان، دوزلدن.
سنین گووندیین دنیا ازلدن
اکیلهن، بیچیلهن زمی دئییلمی ؟
آیاقلار آلتیندا یئر اولدو تاپداق،
سیررینی، مغزینی بیلمدیک آنجاق.
تاپدیق ائتدییمیز بو قارا تورپاق
ابدی منزیلین دامی دئییلمی ؟
دامیمیز اوستونده گزر، هئی گزر،
هره اوریینجه بیر منزیل بزر.
تورپاغی سورماقدان ائتمدیک حزر،
بو دا آغلیمیزین کمی دئییلمی ؟
اؤتری منزیلده قدر حؤکم ائدر،
کیمیمیز بال ایچر، کیمیمیز زهر:
ابدی منزیلده هامی - بیر نفر،
بیر نفر اؤزو ده هامی دئییلمی ؟
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab